তাঁকে ভারতীয় ক্রিকেটের সর্বকালের অন্যতম সেরা আগ্রাসী মুখ মনে করা হয়। সেই সৌরভ গঙ্গোপাধ্যায় এবার জানিয়ে দিলেন, বিরাট কোহলি ক্রিকেট মাঠে তাঁর চেয়ে দ্বিগুণ বেশি আগ্রাসী।
বুধবার কলকাতায় একটি অনুষ্ঠানে জাতীয় দলের প্রাক্তন অধিনায়ক সৌরভ বলেছেন, ‘‘বিরাট আমার চেয়ে দ্বিগুণ বেশি আগ্রাসী। প্রতিপক্ষকে এক ইঞ্চি জায়গাও ছাড়ে না ও।’’ বিরাটের নেতৃত্বে টেস্টে বিশ্বের এক নম্বর দলের শিরোপা ছিনিয়ে নিয়েছে ভারত। ইংল্যান্ডের বিরুদ্ধে এক টেস্ট বাকি থাকতেই সিরিজ জয় নিশ্চিত করে ফেলেছে। সৌরভের মুখে অধিনায়ক বিরাটের উচ্ছ্বসিত প্রশংসা। ‘‘দলকে সামনে থেকে নেতৃত্ব দিচ্ছে বিরাট,’’ বলেছেন সৌরভ। তিনি যোগ করেছেন, ‘‘ব্যাট হাতেও দারুণ ফর্মে রয়েছে। মুম্বইয়ে দুরন্ত ডাবল সেঞ্চুরি করেছে ও।’’
জেফ বয়কট আবার কোহলির প্রশংসা করলেও এখনই সচিন তেন্ডুলকরের সঙ্গে তুলনায় রাজি নন। বুধবার মুম্বইয়ে একটি অনুষ্ঠানে গিয়েছিলেন বয়কট। সেখানে কোহলি প্রসঙ্গে তিনি বলেন, ‘‘কোহলি চমৎকার ক্রিকেটার। দেশের মাটিতে এবং বিদেশেও ওকে এই ফর্ম ধরে রাখতে হবে।’’ পাশাপাশি তিনি বলেছেন, ‘‘আমরা সকলেই মানুষ। টিভিতে যা দেখি, মনে করি সেটাই সেরা। কোহলি কি গাওস্করের চেয়েও ভাল ক্রিকেটার? কোনও সন্দেহ নেই ছেলেটা (বিরাট) বড় ক্রিকেটার। কিন্তু গাওস্কর ও তেন্ডুলকরও মহান ক্রিকেটার ছিল। কোহলিকেও উত্তরাধিকার তৈরি করতে হবে।’’